***Innspill til lokale partiprogram i forbindelse med kommunevalg 2015.***

**Landbruk**

**Overordnet**

Et samlet Storting har mål om ”økt matproduksjon med sikte på økt selvforsyning”.

Vi trenger økt norsk matproduksjon over hele landet, som utnytter kommunens arealressurser. Landbruket må produsere det forbrukeren etterspør: Trygg og sunn mat, økologiske produkter, lokale og regionale spesialiteter. På kjøpet får vi vakre landskap til rekreasjon og friluftsliv. Produksjonen må tilpasses ressursgrunnlaget, og det må være lønnsomt å drive både større og mindre bruk.

Landbruket i vår kommune gir ***xxx*** arbeidsplasser. Et aktivt landbruk er grunnlaget for en sterk næringsmiddelindustri, og mange virkesomheter leverer innsatsfaktorer til landbruket. Samlet er landbruket grunnlag for mye næringsvirksomhet i bygda.

Vi vil ha et bærekraftig og klimasmart landbruk med basis i norske ressurser. Økt grøfting og prioritering av SMIL-midler til miljøtiltak er et viktig bidrag

Gode inntektsmuligheter er det viktigste virkemiddelet for å nå målene, og helt avgjørende for rekruttering til jordbruket i vår kommune.

**Bedre jordvern nå!**

Jorda er grunnlaget for all matproduksjon. Vi ser med sterk bekymring på nedbyggingen av matjord i Norge. FN anslår at verdens matproduksjon vil avta med inntil 2 prosent hvert tiår framover, mens behovet for mat anslås å øke med 14 prosent. Det trengs et taktskifte i jordvernarbeidet. Det må utformes en helhetlig arealforvaltning for å unngå nedbygging av dyrka mark.

**Kompetanse i landbruksforvaltningen**

Vi vil satse på god kompetanse i lokal landbruksforvaltning. Dette har stor betydning for jord- og skogbruk, utmarksnæring og annen næringsutvikling. Vi vil arbeide for å sikre gode løsninger for avløsning ved sykdom og svangerskap.

**Samarbeid**

Vi vil gå inn for et nært samarbeid mellom landbruket og barnehage/skole. Å utvikle tilrettelagt tilbud som Inn på tunet er viktig for å gi nye tilbud som et supplement til tjenester innenfor psykiatri, eldreomsorg og barnevern og samtidig utnytte ressursene på gården.

Samarbeid om tilrettelegging av turveier og aktiv bruk av areal til rekreasjon vil gi økt forståelse for kulturlandskapets verdier.

**Lokale spesialiteter**

Vi vil støtte utvikling av lokale matspesialiteter i kommunen med utgangspunkt i kvalitetsråvarene fra landbruket. Vi vil arbeide for at slike produkter er tilgjengelig i dagligvareforretningene.

**Rovvilt**

Alle jordarealer og beiteressurser må tas i bruk. Beitebruk betinger en effektiv rovdyrforvaltning og målrettet oppfølging av rovdyrforliket.